钦定古今图书集成/明伦汇编/氏族典/第166卷 > 《廖用贤尚友录》 > 檀韶
## 钦定古今图书集成/明伦汇编/氏族典/第166卷 > 《廖用贤尚友录》 > 檀韶

按《宋书檀韶传》，“韶字令孙，高平金乡人也。世居京口。
高祖建义，韶及弟祗、道济等从平京城，行参高祖建
武将军事。都邑既平，为镇军将军，加宁远将军、东海
太守，进号建武将军，迁龙骧将军、秦郡太守，北陈留
内史。以平桓元功，封巴丘县侯，复参车骑将军事，加
龙骧将军，迁骑将中军谘议参军，加宁朔将军。从征”
广固，领北琅邪太守，进号宁朔将军、琅邪内史。从讨
卢循于左里，又有战功，更封宜阳县侯，食邑七百户，
降先封一等为伯，赐祗子臻。义熙七年，进号辅国将
军。丁母忧，起为冠军将军，复为琅邪内史、淮南太守，
镇姑熟。寻进号左将军，领本州大中正。十二年，迁督
江州豫州之西阳新蔡二郡诸军事、江州刺史。有罪
免官。高祖受命，以佐命功，增八百户。韶嗜酒贪横，所
莅无绩。永初二年卒。赠安南将军，加散骑常侍。子绪
嗣。绪卒，无子，国除。